ועדת החינוך, התרבות והספורט, כנסת 17, פרוטוקול מספר 520, 2008-10-29 09:00

מיכאל מלכיאור: בוקר טוב.

מיכאל מלכיאור: אני פותח את ישיבת ועדת החינוך, התרבות והספורט.

מיכאל מלכיאור: כבר דנו בהרחבה בחוק הזה בהכנה לקריאה ראשונה ואני לא רואה צורך לעשות כעת דיון ארוך.

מיכאל מלכיאור: בסוף הישיבה הקודמת סיכמנו שיהיה ניסיון להגיע להסכמות בלי להיזקק לחקיקה.

מיכאל מלכיאור: הבטיחו לי שייעשו דיונים אינטנסיביים ואני מבין שזה לא נעשה.

מיכאל מלכיאור: אנחנו מאחדים את שתי ההצעות: ההצעה של רוברט אילטוב ושל חברי הכנסת מישראל ביתנו עם הצעת החוק של חברי הכנסת מש"ס.

מיכאל מלכיאור: אנחנו מאחדים פורמאלית את שתי ההצעות שהן הצעות דומות.

מיכאל מלכיאור: אני מציע שנקרא שוב את החוק כדי להיזכר במה מדובר.

מיכאל מלכיאור: נערוך דיון, נצביע וכל אחד יילך לדרכו.

מירב ישראלי: (מקריאה את הצעת החוק): "הצעת חוק המועצה להשכלה גבוהה (תיקון – הקמת מוסדות להשכלה גבוהה), התשס"ז-2007.

מירב ישראלי: הוספת סעיף 14א.

מירב ישראלי: בחוק המועצה להשכלה גבוהה, התשי"ח-1958, אחרי סעיף 14 יבוא: הקמת מוסד להשכלה גבוהה בידי מוסד ציבורי.

מירב ישראלי: 14.

מירב ישראלי: א (א) מוסד ציבורי שלא למטרות רווח הפועל למטרות חינוך, רשאי להקים תאגיד בבעלותו ולקיים במסגרתו של התאגיד האמור מוסד להשכלה גבוהה.

מירב ישראלי: (ב) היה התאגיד האמור בסעיף קטן (א) מוסד המקבל תקציב מהמדינה, כאמור בסעיפים 17 ו-17א, לא יועברו כספים או נכסים מהתאגיד למוסד הציבורי שהתאגיד בבעלותו.

מירב ישראלי: (ג) המועצה רשאית, באישור ועדת החינוך, התרבות והספורט של הכנסת, לקבוע כללים לעניין זה".

מיכאל מלכיאור: הערות.

יעל טור כספא: אני רוצה לציין שאני מופתעת מהאמירה כאילו פעלנו באיטיות ולא קידמנו את הנושא.

יעל טור כספא: אני חייבת לומר שקיימנו מספר פגישות עם נציגי רשת אורט.

יעל טור כספא: בהתחלה היו אלה פגישות רבות משתתפים ואחר כך הוחלט להעביר את זה לפסים של משפטנים.

יעל טור כספא: קיימנו פגישות משותפות עם משרד המשפטים ועם עורך דין הר זהב.

יעל טור כספא: הגענו לנוסח, שאני מבינה שהוא דיי סופי.

יעל טור כספא: עוד לא קיבלנו את תשובתו הסופית של עורך דין הר זהב אבל התקדמנו מאוד.

יעל טור כספא: הגענו להצעה לתיקון נספח ההנחיות, שזה דבר לא פשוט ודרש עבודה רבה, בעיקר נוכח העובדה שהיה צורך בשיתוף פעולה עם משרד המשפטים.

יעל טור כספא: זה דרש עבודה ומספר לא מועט של פגישות.

מיכאל מלכיאור: את רוצה לומר שקשה לעבוד עם משרד המשפטים.

יעל טור כספא: זה ממש לא מה שאני אומרת.

יעל טור כספא: אני אומרת שהיה צורך בשיתוף בין מספר גורמים לכן זה לקח זמן.

יעל טור כספא: אציין, שרשת אורט העלתה שני נושאים חדשים נוספים, והיה צורך בבחינה נוספת.

יעל טור כספא: לדעתי הנושא קודם מאוד.

יעל טור כספא: אתם מכירים את עמדתנו ואת עמדת הממשלה.

יעל טור כספא: אנחנו חושבים שההצבעה כעת היא לא נכונה.

יעל טור כספא: כמובן שאנחנו מתנגדים לזה ואנחנו חושבים שצריכים להגיע להסכמה בדרכים אחרות.

מיכאל מלכיאור: הישיבה האחרונה היתה ביוני.

יעל טור כספא: אוקטובר היה חודש חגים.

יעל טור כספא: קיימנו מספר ישיבות עם רשת אורט והוחלפו בינינו מכתבים.

מיכאל מלכיאור: בישיבה האחרונה ביקשתי שזה ייעשה בצורה מזורזת.

מיכאל מלכיאור: אחרי הישיבה הנציגים המשיכו להתדיין והיתה התקדמות באותו יום.

מיכאל מלכיאור: נראה לי ש-4 חודשים זה המון זמן ואפשר היה להגיע להסכמות.

מיכאל מלכיאור: אני פשוט לא יכול להבין מדוע אי אפשר היה לסגור את הנושא, בפרט כשידעתם שיש אילוץ של זמן.

מיכאל מלכיאור: היינו יכולים לסיים את זה ביוני ולהגיע לקריאה שניה ושלישית.

מיכאל מלכיאור: רצינו להתחשב בכך שאמרתם שאתם רוצים להגיע להסכם.

מיכאל מלכיאור: הבנתי מהמל"ג שהיה רצון לבוא לקראת ולהגיע להסכם ולכן רציתי להתחשב בזה.

מיכאל מלכיאור: איפה הדברים עומדים מבחינתכם?

רענן הר זהב: לאחר הדיון שנערך פה חלה התגמשות מסוימת בעמדת המועצה להשכלה גבוהה והם הציעו הצעה.

רענן הר זהב: כמובן שההצעה היתה רחוקה מאוד ממה שרצינו או ממה שמבוטא בהצעת החוק, אבל עקרונית אמרנו כן להצעה הזאת.

רענן הר זהב: מאז הדברים די נמשכו.

זבולון אורלב: הם הציעו הצעה ואתם נתתם תשובה חיובית?

רענן הר זהב: כן.

רענן הר זהב: נתנו תשובה חיובית אבל היו מספר דיונים והדברים דיי נגררו.

מיכאל מלכיאור: מה זאת אומרת שהדברים נגררו?

רענן הר זהב: עברו 4 חודשים, היה דיון אחד במל"ג ועוד דיון אחד במשרד המשפטים, שהיה לפני כחודש וחצי חודשיים.

יעל טור כספא: בדיון הזה הוסכם שתעבירו הערות.

יעל טור כספא: אתם העברתם אותם בערך בערב ראש השנה ואנחנו הגבנו עליו מייד כשחזרנו מחג סוכות.

יעל טור כספא: אני אומרת זאת רק כדי להעמיד את הדברים על דיוקם.

יעל טור כספא: רענן, מצטייר כאן כאילו לא היינו בסדר.

יעל טור כספא: זה מכעיס כי זה לא נכון.

רענן הר זהב: התמשכות הזמן לא היתה בסדר.

יעל טור כספא: משיכת הזמן לא היתה רק מצידנו.

יעל טור כספא: העברנו הצעה לנוסח ואתם העליתם נושאים חדשים שלא הועלו במסגרת הצעת החוק.

צבי פלג: יש צורך בסגירה של שני נושאים די מרכזיים שטרם סוכמו, דהיינו, נושא המקרקעין ונושא התרומות, זאת למרות שהעלינו את הדרישה כבר בראשית הדרך.

יעל טור כספא: לא העליתם אותה.

צבי פלג: ברגע שאדוני קבע את הישיבה הנוכחית מייד קיבלנו את התשובה שחיכתה הרבה זמן.

צבי פלג: אנחנו רואים שכשיש התקדמות בוועדה יש עוד שלב בהתקדמות.

צבי פלג: כיום יש צורך בסיכום שני נושאים מרכזיים מאוד.

צבי פלג: זה עדיין זה לא הגיע לאישור הות"ת והמל"ג.

צבי פלג: אנחנו לא יודעים אם בכלל הם יאשרו את זה ובינתיים זה דיבור ברמת פקידים.

צבי פלג: כדי לסיים את זה יש עוד צורך בהליכים.

צבי פלג: אנחנו זמינים בכל יום ובכל שעה.

צבי פלג: בהינתן האילוצים הקיימים, אני חושב שנכון להעלות את ההצעה לקריאה ראשונה.

צבי פלג: אפשר להחיל עליה דין רציפות לכנסת הבאה.

צבי פלג: יש עוד שבוע שבועיים לפני תום המושב.

צבי פלג: אולי נסיים את זה בשבוע הקרוב.

צבי פלג: אנחנו זמינים בכל עת ואני בטוח שאם המל"ג יעשה מאמץ, אני חושב שאי אפשר שלא להמשיך ולהתקדם.

זבולון אורלב: בישיבה הקודמת ממש פניתי מעומק ליבי למועצה להשכלה גבוהה שתפתור את הבעיה מבלי שיהיה צורך בחקיקה.

זבולון אורלב: אני לא יודע כמה זמן עבר מאז אותה ישיבה, אולי 10 חודשים.

מיכאל מלכיאור: היתה ישיבה בינואר ואז קבענו 60 יום ולמרות זאת מינואר עד יוני לא היה זמן לפתור את הבעיה.

מיכאל מלכיאור: בתקופה הזאת היה גם פסח.

זבולון אורלב: אני חושב שהיה ראוי ונכון לפתור את הבעיה בלי חקיקה.

זבולון אורלב: אני חושב שזה בידי המועצה להשכלה גבוהה.

זבולון אורלב: את יודעת, שנים ארוכות, דאגתי לשמור על מעמדה של המועצה להשכלה גבוהה ועל מעמדה של ההשכלה הגבוהה.

זבולון אורלב: אבל, אני לא יכול להיות אדיש לכזה טיפול בבעיה שהיא צודקת וטעונה פיתרון.

זבולון אורלב: לכן אני מציע לאשר את ההצעה לקריאה ראשונה ושהיא תעלה בסוף שבוע הבא ולא בתחילתו, כדי לאפשר לכם עוד כמה ימים.

זבולון אורלב: היה ותגיעו להסכם, אציע ליושב הראש לא להצביע עליה בקריאה ראשונה.

זבולון אורלב: אם תגיעו להסכמה לא יהיה צורך להביא את ההצעה לקריאה ראשונה, אבל אני רוצה שנוסח הצעת החוק תהיה תלויה ועומדת במליאה לקריאה ראשונה באישור הוועדה.

זבולון אורלב: אני אשמח אם תודיעו ליושב ראש הוועדה שאין צורך ושהגעתם להסכם.

זבולון אורלב: זאת הצעתי כי אחרת אני לא רואה את הדבר הזה מתקדם.

יעל טור כספא: זה לא בדיוק חתימה על הסכם.

יעל טור כספא: אנחנו מציעים הצעה לתיקון ההנחיות.

יעל טור כספא: כרגע אנחנו מחכים לתשובה של עורך דין רענן הר זהב.

יעל טור כספא: הכדור לא נמצא כרגע בידינו.

יעל טור כספא: הצענו גם מועד דחוף לדיון בעניין הקרקע ואנחנו מחכים לתשובה מכם האם המועד הזה מקובל עליכם.

יעל טור כספא: רק אציין המנכ"ל שלנו טס השבוע לחו"ל ולכן הזמנו אתכם לישיבה ב-4 לחודש.

יעל טור כספא: אנחנו מחכים מכם לתשובות, הכדור לא רק בידינו.

רענן הר זהב: התשובה היא חיובית.

רענן הר זהב: אמרתי לך זאת כבר אתמול בערב.

יעל טור כספא: אם הם רוצים להעלות את זה בסוף שבוע הבא, אז אנחנו מחכים לתשובה מכם.

רענן הר זהב: התשובה היא חיובית.

מיכאל מלכיאור: אני יודע שגם זבולון וגם אני תומכים באותה עמדה, אנחנו באמת לא רוצים להגיע לחקיקה שיכולה להיות להשפיע על כל מיני דברים.

מיכאל מלכיאור: יחד עם זאת, אני לא יכול להתעלם מכך שבמשך 6 חודשים ואחר כך עוד 4 חודשים, לא נעשו דברים, שלדעתי אפשר לעשות תוך שבוע, גם אם משרד המשפטים מעורב בזה.

מיכאל מלכיאור: אי אפשר לעבוד בצורה כזאת וזה זלזול בהוראות המפורשות שנתנו בפעם הקודמת וששני הצדדים קיבלו על עצמם.

מיכאל מלכיאור: אנחנו נצביע עכשיו ואני אקבל את הצעת זבולון, שלא נעלה את זה למליאה עד הרגע האחרון ואם תהיה התקדמות טובה אז לא נעלה את זה בכלל.

מיכאל מלכיאור: כך אני מציע שנעשה.

מיכאל מלכיאור: יש לך הערות?

מוריה כהן בקשי: לגבי סעיף קטן א'.

מוריה כהן בקשי: ברור שאין כוונה שתהיה הכרה אוטומטית אז צריך להוסיף: "מבלי לגרוע מהוראות לפי חוק זה".

זבולון אורלב: מקובל.

מוריה כהן בקשי: עלה בדיון הקודם שזה יהיה למטרות חינוך בלבד.

זבולון אורלב: אני מקווה שלא יצטרכו את זה בחוק.

רענן הר זהב: תשאירי את זה לקריאה שניה ושלישית.

מוריה כהן בקשי: לגבי סעיף קטן ג', לא ברור לי מה זה "לקבוע כללים לעניין זה".

מוריה כהן בקשי: יש לנו כללים שהמועצה להשכלה גבוהה קובעת לפי סעיף 9 להכרה במוסד.

מוריה כהן בקשי: השאלה האם יש משהו ספציפי שהתכוונתם?

זבולון אורלב: אני מציע להשאיר גם את זה לקריאה שניה.

רענן הר זהב: הכוונה היא שהמועצה רשאית לקבוע כללים לעניינים שונים על פי החוק כמו סעיף 9, סעיף 21, סעיף 25.

רענן הר זהב: מדובר בכללים לעניין סעיף זה, דהיינו חקיקת משנה.

זבולון אורלב: אני לא רואה בזה כרגע צורך.

מוריה כהן בקשי: ההצעה היא לא תקציבית, נכון?

מיכאל מלכיאור: היא לא תקציבית.

מיכאל מלכיאור: בואו נצביע ונשאיר את השאלות שהועלו פה לקריאה שניה ושלישית.

מיכאל מלכיאור: הצבעה בעד – רוב נגד – אין נמנעים – אין

מיכאל מלכיאור: אין מתנגדים, אין נמנעים, תודה רבה, הישיבה נעולה.